Anne Baastrup (SF), 2000-12-07:
Efter de sidste to indlæg om, hvad det er, det her beslutningsforslag handler om, må jeg indrømme, at jeg er blevet ganske forvirret. Det er jo sådan, at politidirektøren i København, fru Hanne Bech Hansen, allerede har meddelt i pressen, at hun agter at sende Jørn Bro, som er medlem af den hurtigt arbejdende arbejdsgruppe, som justitsministeren omtalte, et forslag om chokfængsling.
Den socialdemokratiske ordfører har jo beskrevet de amerikanske erfaringer.
De amerikanske erfaringer er kort stillet op i Ugebrevet Mandag Morgen fra 6. november, og jeg citerer derfra: »Chokfængsling.
Konsekvente, men korte fængselsstraffe til alvorlig førstegangskriminalitet.«
Projektet skulle ud fra en eller anden form for fornuft gå ud
på følgende: »Ved mødet med den rå fængselsverden vil den unge førstegangskriminelle blive afskrækket fra at begå fremtidige lovovertrædelser.« Forskningen skulle angivelig vise, at chokfængslede lovovertrædere ikke afskrækkes.
De begår i bedste fald lige så megen ny kriminalitet som personer udsat for andre sanktioner.
Det, jeg synes, jeg vil slå ned på i forslaget, er en hurtig afgørelse, hurtig indgriben.
Nu går jeg ikke ud fra, at hverken Venstre eller De Konservative regner med, man skal i fængsel, hvis man som 15½-årig snupper en pose slik i Brugsen, men det, jeg går ud fra at både Venstre og SF kan blive enige om, er, at hvis man som brugsuddeler opdager, at der er et barn, der tager slik, er det nok en ganske smart vej frem at kontakte forældrene.
Hvis man i skolen opdager, at der er et barn, der ikke deltager systematisk i undervisningen, et barn, der går med tøj, som tydeligvis ikke er betalt af forældrene, eller man på anden måde som klasselærer oplever, at barnet vantrives, men udadtil har nogle andre fremtrædelsesformer, så er det ikke en dårlig idé at kontakte socialforvaltningen.
Jeg ved i virkeligheden ikke rigtig, hvad det er, jeg skal mene om det her.
Jeg mener ikke, at de erfaringer, man har fra USA, på nogen måde kan få partier som Venstre og De Konservative til at gå ind for det.
Jeg går ud fra, at man også dér vil inddrage forskningen, men vi kan blive enige om en eller anden form for hurtig reaktion.
Det er vi alle enige om, men om man skal sættes i fængsel på grund af butikstyveri?
Det er jo det, der står: Første strafferetlige
overtrædelse, vupti ind 1-3 dage.
Hvis man sætter en ung 15-16-årig ind 1-3 dage, uden at han må snakke med nogen som helst, så tror jeg virkelig, at man får skabt et grundlæggende had til samfundet, plus at når han kommer ud, hvis han er i en subgruppe, bliver han sej, bliver han den store, bliver han den, som de andre skal efterligne.
Grundlæggende er jeg helt uenig i den dér tankegang, men jeg går ind for en hurtig reaktion, der er adækvat, og som får den unge til at komme i den situation, som den unge mangler, hvor der er et menneske, der ser barnet, der ser den unge.
Støtte- og kontaktpersonsordning, en ordentlig ungdomskontrakt - hold fast i dem!
Fritidstilbud, således at den første reaktion skal være: Du har vist et problem.
Dig tager vi hånd om, og det er mig som person, der holder fast i dig, således at den unge oplever, at der er noget at miste, hvis man ikke opfører sig ordentligt.
De har intet at miste, for de har ingenting.